CELEX: 62019TN0166
Language: el
Date: 2019-03-14 00:00:00
Title: Υπόθεση T-166/19: Προσφυγή της 14ης Μαρτίου 2019 — Bronckers κατά Επιτροπής

13.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 164/58
            
         
      Προσφυγή της 14ης Μαρτίου 2019 — Bronckers κατά Επιτροπής
      (Υπόθεση T-166/19)
      (2019/C 164/61)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Marco Bronckers (Βρυξέλλες, Βέλγιο) (εκπρόσωπος: P. Kreijger, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση που εξέδωσε η Επιτροπή στις 10 Ιανουαρίου 2019 βάσει του κανονισμού (ΕΚ) 1049/2001 (1), περί απορρίψεως της επιβεβαιωτικής αιτήσεως του προσφεύγοντος για πρόσβαση σε έγγραφα μνημονευόμενα στα πρακτικά της μεικτής επιτροπής για τα οινοπνευματώδη ποτά, η οποία έχει συσταθεί βάσει της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών του Μεξικού για την αμοιβαία αναγνώριση και την προστασία των επωνυμιών στον τομέα των αλκοολούχων ποτών (2)·
               
            
                  —
               
               
                  να καταδικάσει την Επιτροπή στα δικαστικά έξοδα, συμπεριλαμβανομένων των εξόδων του προσφεύγοντος.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο υποστηρίζει ότι η εκ μέρους της Επιτροπής απόρριψη της αιτήσεως προσβάσεως συνιστά εσφαλμένη εφαρμογή του άρθρου 4, παράγραφος 1, στοιχείο α', τρίτη περίπτωση, του κανονισμού (ΕΚ) 1049/2001 και/ή παραβιάζει το άρθρο 296 ΣΛΕΕ.
               
            
                  2.
               
               
                  Με τον δεύτερο λόγο υποστηρίζει ότι η εκ μέρους της Επιτροπής απόρριψη της αιτήσεως προσβάσεως συνιστά εσφαλμένη εφαρμογή του άρθρου 4, παράγραφος 2, του κανονισμού (ΕΚ) 1049/2001 και/ή παραβιάζει το άρθρο 296 ΣΛΕΕ, διότι η Επιτροπή δεν απέδειξε ότι η πρόσβαση στο σύνολο των ζητηθέντων εγγράφων θίγει τα εμπορικά συμφέροντα του Consejo Regulador del Tequila (CRT) ή των μελών του.
               
            
                  3.
               
               
                  Με τον τρίτο λόγο υποστηρίζει ότι η Επιτροπή εσφαλμένως εκτίμησε ότι ο προσφεύγων δεν απέδειξε υπέρτερο δημόσιο συμφέρον για γνωστοποίηση των ζητηθέντων εγγράφων.
               
            
                  4.
               
               
                  Με τον τέταρτο λόγο υποστηρίζει ότι η εκ μέρους της Επιτροπής άρνηση να του επιτρέψει μερική πρόσβαση συνιστά εσφαλμένη εφαρμογή του άρθρου 4, παράγραφος 6, και/ή του άρθρου 4, παράγραφος 7, του κανονισμού (ΕΚ) 1049/2001, και/ή παραβιάζει το άρθρο 296 ΣΛΕΕ.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).
      
         (2)  Βλ. απόφαση του Συμβουλίου της 27ης Μαΐου 1997 σχετικά με τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών του Μεξικού για την αμοιβαία αναγνώριση και προστασία των επωνυμιών στον τομέα των αλκοολούχων ποτών (ΕΕ 1997, L 152, σ. 15).